ቦርዱ የህግ ማዕቀፉን በምልክት ቋንቋና በብሬል አዘጋጀ
– የሀገሪቱን የምርጫ ህግ ማዕቀፍ መስማትና ማየት ለተሣናቸው ወገኖች በሚያመች መልኩ አዘጋጅቶ ማሰራጨቱን የኢትዮጵያ ብሄራዊ ምርጫ ቦርድ አስታወቀ።የቦርዱ ህዝብ ግንኙነት ምክትል ኃላፊ አቶ ይስማ ጅሩ ለዋልታ ኢንፎርሜሽን ማዕከል እንደገለፁት፤ ቦርዱ ሁሉም የሀገሪቱ ዜጎች በህግ ማዕቀፉ ዙሪያ ግንዛቤ እንዲጨብጡ የሚያደርገው ጥረት አካል ነው።ማዕቀፉ በምልክት ቋንቋና በብሬል ተዘጋጅቶ ባለፈው ሣምንት የተሰራጨው ሲሆን፤ መስማት ለተሣናቸው ወገኖች የህግ ማዕቀፉ በምልክት ቋንቋ ተተርጉሞ በ300 ሲዲ በማህበራቸው በኩል እንዲደርሳቸው ተደርጓል ብለዋል።ማየት ለተሣናቸው ወገኖችም ማዕቀፉ በ50 ብሬሎች ተተርጉሞ በማህበራቸው በኩል እንደተላከላቸው አቶ ይስማ ገልፀዋል።ማዕቀፉን ወደ ምልክት ቋንቋና ብሬል የመቀየሩ ተግባር ወደፊትም በተጠናቀረ ሁኔታ እንደሚቀጥል ምክትል ሃላፊው መናገራቸውንም ዋልታ ኢንፎርሜሽን ማዕከል ዘግቧል።